Поштовани ученици 8. разреда,

вероватно вам је познато доста тога о саобраћају, а данас ћемо утврдити знање када је у питању САОБРАЋАЈ СРБИЈЕ

Саобраћај је привредна делатност ТЕРЦИЈАРНОГ СЕКТОРА. Саобраћај дефинишемо као средство за превоз робе и путника (друмски, железнички, водени, ваздушни, цевоводни) и пренос информација ( ПТТ, РТВ, Интернет) на различита растојања, од места до места.

Према средини у којој се обавља, саобраћај се дели на КОПНЕНИ, ВОДЕНИ и ВАЗДУШНИ.

Саобраћај који се одвија унутар једне државе назива се УНУТРАШЊИ САОБРАЋАЈ. Ако прелази државне границе, онда је то МЕЂУНАРОДНИ САОБРАЋАЈ. ТРАНЗИТНИ САОБРАЋАЈ одвија се преко територија страних држава.

У мрежи међународних путева – копнених, водених и ваздушних – територија Србије заузима важну позицију. Србија има веома повољан **саобраћајно-географски положај**. Њеном територијом воде веома важни комуникацијски токови који повезују привредно најразвијеније делове Европе са мање развијеним деловима Азије и Африке. Најзначајнији пловни путеви воде долинама Дунава, Саве, Тисе и Мораве. Осим тога што ове долине чине најважније саобраћајне и привредне коридоре, оне су уједно и зоне концетрације становништва. Долином Велике Мораве и Јужне Мораве води један од најважнијих друмских праваца, коридор 10, који представља осовину развоја Србије. Један крак овог коридора представља део Моравско-нишавске-маричке комуникације, на релацији Београд – Ниш – Софија – Пловдив – Истанбул, повезујући Панонски басен и Средњу Европу са Малом Азијом и Блиским истоком. Долином Саве у правцу запада води пруга и аутопут Београд – Загреб – Љубљана – Сежана – Грац – Минхен – Берлин – Хамбург на обали Северног мора. На овај начин, Савско – моравска артерија чини најзначајнију саобраћајну линију Србије и њену везу са земљама Западне и Северне Европе. На Савско-моравско-нишавску саобраћајну артерију везују се све попречне друмске и железничке комуникације Србије. За Србију је од посебног значаја пруга и пут Београд – Нови Сад – Суботица – Будимпешта – Беч – Праг – Хамбург, односно Беч – Варшава и даље у правцу Москве и Санкт Петербурга. Овим путним правцима Србија је повезана са развијеним земљама Средње и Западне Европе и Русијом на истоку. Србија представља и важан ваздушни коридор. Аеродром „Никола Тесла“ у Београду представља важну ваздушну луку.

Пруга Београд – Бар и пут Београд – Петровац на мору чине значајну саобраћајну артерију Србије.

Који је главни правац коридора 10 у нашој земљи? Суботица – Нови Сад – Београд – Ниш – Врање – Прешево (погледати карту у уџбенику на страни 131).

 Поздрав од наставнице географије